

Република Србија

Општина Љубовија

-Општинско веће

Број: 06-269/2025-02

Дана: 30.09.2025. године

Љ у б о в и ј а

На основу члана 8. Закона о запосленима у аутономним покрајинама и јединицама локалне самоуправе („Сл. гласник РС“, бр. 21/2016, 113/2017, 95/2018, 114/2021, 92/2023, 113/2017 – др. закон, 95/2018 - др. закон, 86/2019 - др. закон, 157/2020 - др. закон и 123/2021 - др. закон), члана 51. Закона о правобранилаштву („Службени гласник РС“, бр. 55/2014), члана 102. Статута општине Љубовија („Службени лист општине Љубовија“, бр. 3/2019), Одлуке о општинском правобранилаштву општине Љубовија („Сл. лист општине Љубовија“, бр. 1/2015), Правилникa о организацији и систематизацији радних места у Oпштинској управи општине Љубовија, бр. 06-225/2023-02 од 18.08.2023. године (са свим каснијим изменама и допунама) и Одлуке о расписивању јавног конкурса за постављење Општинског правобраниоца општине Љубовија бр. 06-268/2025-02 од 30.09.2025. године, Општинско веће општине Љубовија, на седници одржаној дана 30.09.2025. године, расписује

**Ј А В Н И К О Н К У Р С**

**за постављење Општинског правобраниоца општине Љубовија**

**Подаци о органу:** Општинско правобранилаштво општине Љубовија,са седиштем у Љубовији, ул. Војводе Мишића 45.

**Подаци о радном месту:** Општински правобранилац општине Љубовија, врши послове у складу са Законом о правобранилаштву и Одлуком о општинском правобранилаштву општине Љубовија.

**Трајање рада на функцији и место рада:** Општински правобранилац се поставља на период од пет година, а место рада је у седишту органа – у Љубовији ул. Војводе Мишића 45.

**Опис послова:** Организује, координира и усмерава рад Општинског правобранилаштва, а посебно са Општинском управом; решава о правима и обавезама радно правних односа запослених лица у Општинском правобранилаштву у складу са Законом; руководи радом Правобранилаштва; користи правна средства пред судовима и другим надлежним органима ради остваривања заштите имовинских права и интереса општине Љубовија, органа и организација и других правних лица чије се финансирање врши из буџета општине; по захтеву, заступа и друга правних лица чији је оснивач општина у погледу њихових имовинских права и интереса, када интерес тих лица није у супротности са функцијом коју врши правобранилац; предузима потребне мере ради споразумног решавања спорног односа, у складу са законом; даје правна мишљења у вези закључивања правних послова имовинске природе правним лицима чије имовинске интересе и права заступа, као и другим лицима, на њихов захтев; присуствује седницама Општинског већа и седницама СО-е Љубовија, када се решава из делокруга Општинског правобранилаштва; подноси Општинском већу извештај о раду Општинског правобранилаштва, а по потреби председнику и СО-е Љубовија; врши друге послове који су му Законом о правобранилаштву, Одлуком о општинском правобранилаштву и другим актима стављени у надлежност. За свој рад и рад Правобранилаштва непосредно је одговоран Скупштини општине.

**Услови за запослење:**

* да је пунолетан држављанин Републике Србије;
* стечено високо образовање из научне области правне науке на основнимакадемским студијама у обиму од најмање 240 ЕСПБ, мастер академским студијама, мастер струковним студијама, специјалистичким академским студијама, специјалистичким струковним студијама, односно на основним студијама у трајању од најмање четири године или специјалистичким студијама на факултету;
* положен правосудни испит;
* најмање пет година радног искуства у правној струци после положеног правосудног испита;
* да није правноснажно осуђиван на безусловну казну затвора од најмање шест месеци;
* да раније није престајао радни однос у државном органу, односно органу аутономне покрајине или јединице локалне самоуправе, због теже повреде дужности из радног односа;
* да је достојан обављања правобранилачке функције (ангажовање у друштвено-културном животу заједнице, удружењима хуманитарног карактера и сл.).

**Начин оглашавања јавног конкурса:** Јавни конкурс се оглашава на огласној табли и званичној интернет презентацији општине Љубовија [www.ljubovija.rs](http://www.ljubovija.rs), а обавештење о јавном конкурсу и адреса интернет презентације на којој је објављен оглас се објављује у дневним новинама „Вечерње новости“.

**Рок за подношење пријава на јавни конкурс:** Рок за подношење пријава траје 15 дана од дана објављивања обавештења о јавном конкурсу у дневним новинама „Вечерње новости“.

**Особа задужена за давање додатних обавештења о јавном конкурсу:** Бошко Пантић, контакт телефон: 015/561-411, сваког радног дана од 11 до 15 часова.

**Адреса на коју се подносе пријаве:** Општинско веће општине Љубовија, Комисија за спровођење поступка за постављење Општинског правобраниоца општине Љубовија, ул. Војводе Мишића 45, 15320 Љубовија, са назнаком „Пријава на Јавни конкурс за постављење Општинског правобраниоца општине Љубовија“.

**Докази који се прилажу уз пријаву на јавни конкурс:**

* потписана радна биографија са контакт телефоном и по могућности интернет адресом;
* фотокопија личне карте а ако је лична карта са чипом испис очитане личне карте;
* извод из матичне књиге рођених (не старији од шест месеци);
* уверење о држављанству (не старије од шест месеци);
* диплома или уверење о стеченом образовању;
* уверење о положеном правосудном испиту;
* потврда о радном искуству (из које треба да се види на којим пословима, са којом стручном спремом и у којем периоду је стечено радно искуство);
* уверење МУП-а из казнене евиденције (не старије од шест месеци);
* за учеснике конкурса који су били у радном односу у државном органу, односно органу аутономне покрајине или јединице локалне самоуправе, потребно је доставити и доказ да им раније није престајао радни однос у државном органу, односно органу аутономне покрајине или јединице локалне самоуправе због теже повреде дужности из радног односа;
* изјава о сагласности кандидата да орган за потребе поступка може извршити увид, прибавити и обрађивати личне податке о чињеницама о којима се води службена евиденција, који су неопходни у поступку одлучивања, те у којој се кандидат уједно опредељује да ли ће сам прибавити податке о чињеницама о којима се води службена евиденција или ће то орган учинити уместо њега (образац изјаве се може преузети на интернет презентацији општине Љубовија у прилогу јавног конкурса);

Сви докази се прилажу у оригиналу или у фотокопији овереној од стране надлежног органа за оверу потписа, рукописа и преписа.

Одредбом чл. 103. Закона о општем управном поступку („Сл. гласник РС“, бр. 18/2016, 95/2018 – аутентично тумачење и 2/2023 – одлука УС) прописано је, између осталог, да орган може да врши увид, прибавља и обрађује личне податке о чињеницама о којима се води службена евиденција, осим ако странка изричито изјави да ће податке прибавити сама.

Документи о чињеницама о којима се води службена евиденција су: уверење о држављанству; извод из матичне књиге рођених; уверење МУП-а из казнене евиденције; уверење о положеном државном стручном испиту за рад у државним органима, односно уверење о положеном правосудном испиту; уверење да учеснику конкурса раније није престајао радни однос у државном органу, односно органу аутономне покрајине или јединици локалне самоуправе, због теже повреде дужности из радног односа.

Поступак у вези са постављењем општинског правобраниоца спроводи Конкурсна комисија. По истеку рока за подношење пријава на јавни конкурс, Конкурсна комисија у року од 8 дана прегледа све приспеле пријаве и поднете доказе и саставља списак (листу) кандидата који испуњавају услове и исти доставља Општинском већу општине Љубовија. Општинско веће ће у року од 8 дана од дана пријема листе предложити једног кандидата за постављење Скупштини општине Љубовија.

**НАПОМЕНА:** Неблаговремене, неразумљиве и непотпуне пријаве кандидата неће се разматрати.

Сви изрази, појмови, именице, придеви и глаголи у овом огласу који су употребљени у мушком граматичком роду, односе се без дискриминације и на особе женског пола.

**ПРЕДСЕДНИК**

**ОПШТИНСКОГ ВЕЋА**

**Милан Јовановић с.р.**